Ons praat oor die prys van kos. Sy sê vir my, plastieksakkie bronsmuntstukke in haar hand: “Onse mense kry swaar, meneer.” Toe, skielik, groet die opsigter by die kassiere iemand agter my wat ook in die ry staan, wat verjaar. En skielik begin sy sing: “Happy birthday to you.” Al die kassiere val in en sing saam. Ook die mense in die ry. Almal in die winkel glimlag agter hulle maskers en sing.
Van nou af bid ek ernstig vir almal wat geraak word deur plaasmoorde. Ek bid vir die kinders van die Kaapse Vlakte wat deur ‘n dwaalkoeël getref word agter op hulle ma se rug, of binne in die sinkhuis op die rusbank as bendes roekeloos op mekaar skiet. Ek bid vir nog ‘n dogtertjie wat gesterf het nadat sy ernstig deur haar stiefpa aangerand is. Vir ‘n kind wat in Soshanguve op die skoolgrond met ‘n mes gesteek word. Ek bid vir die kind wat met ‘n wapen skool toe gaan.
Vir my oud-tuinier in Embahlenhle wie se sinkhuis onmenslik warm is in die huidige hitte in Secunda. Vir die kind wat met geweld grootword, dit dra in die letsels aan sy lyf… totdat hy niks meer voel nie. Ek bid vir die weerlose kind wat na alles ‘n siellose man word wat moor. Ek bid vir daardie boere wat betraand staan en kyk na die verbrande karkaste van hulle stoetvee op die roetgebrande plaas.